О Б Щ И Н С К И   С Ъ В Е Т – Ч Е П Е Л А Р Е

Р  Е  Ш  Е  Н  И  Е

No 38
Взето с Протокол No 4 от заседание на Общински съвет гр.Чепеларе, проведено на 28.12.2007 година
ОТНОСНО: Промяна на Наредба № 1 за поддържане и опазване на обществения ред, чистотата и общественото имущество на територията на община Чепеларе с оглед въвеждане на ски патрул
Общински съвет – Чепеларе, като изслуша предложението на Кмета на Общината, Постоянната комисия по бюджет, финанси, икономика и стопански дейности и след станалите разисквания на основание чл. 21, ал. 1, т. 23 от ЗМСМА

Р   Е   Ш   И:

Общински съвет – Чепеларе прави промени в Наредба № 1 за поддържане и опазване на обществения ред, чистотата и общественото имущество на територията на община Чепеларе, както следва:

Създава нов член:

Чл. 4а. Осигуряването на безопасни условия, сигурност и спокойствие по ски пистите на територията на Общината става чрез:
/1/ Забранява се дейността на нелицензирани по съответния законов ред ски учители.

/2/ Скиорите/сноубордистите са длъжни да се съобразяват с останалите участници на ски пистите, като:

1. с поведението си не застрашават и увреждат живота и здравето на другите скиори/сноубордисти;
2. пригаждат скоростта си и начина на каране съобразно възможностите си, терена и атмосферните условия;

3. каращият отзад или идващ отгоре скиор/сноубордист подбира следата си на каране така, че не застрашава намиращите се пред или под него скиори/сноубордисти, спазвайки тяхното предимство;
4. задминават правилно и безопасно, при условие, че има достатъчно голяма дистанция и задминаваният не е застрашен, като особено голямо внимание отделят при задминаване на деца;

5. избягват спирането по тесните и с лоша видимост места;

6. при паднал скиор/сноубордист, идващите след него трябва да обезопасят мястото след него и ако той не е в състояние да стане сам, незабавно уведомяват дежурните планински спасители;

7. спазват предупредителните знаци и табели по пистите и терените;
8. не се пързалят без стопери и осигурителни каишки, а така също и на необработени писти;

9. ползват регулирани ски автомати и топли зимни дрехи и ски екипировка;
10. избират писти и терени според възможностите си;

11. при намалена видимост намаляват скоростта на движение и увеличават дистанцията от другите участници преди тях;

12. не карат ски/сноуборд, когато са употребили алкохол и са във видимо нетрезво състояние и други упойващи средства или здравословното им състояние не позволява това;

13. спазват реда си пред касите и ски съоръженията;

/3/ Притежателите или ползващите под наем моторни шейни са длъжни да спазват определените със Заповед на Кмета на Общината маршрути, часове и правила за безопасно движение с тях.
/4/ Контролът по ал. 1, 2 и 3 се извършва от ски патрул, назначен от Кмета на Общината.

/5/ Правата и задълженията на ски патрула се определят със Заповед на Кмета на Общината.

/6/ На участниците в ски патрула Общината издава специална карта за легитимация пред гражданите и институциите.

В чл. 67, ал. 2 след израза “чл. 4, т. 19” се допълва: “чл. 24, т. 2”.
Създава се нова алинея 3 на чл. 67:

/3/ За нарушенията по чл. 4а, ал. 2 наказанието е глоба до 300 лева и еднодневно отнемане на картата за ползване на ски съоръженията, а при повторно нарушение глоба до 500 лева и отнемане на картата за целия срок на ползването й.

-Общ брой на общинските съветници: 13

-Гласували: 12
“ЗА” 7
“ПРОТИВ” 0

“ВЪЗДЪРЖАЛ СЕ” 5





ПРЕДСЕДАТЕЛ НА ОБЩИНСКИ

СЕКРЕТАР: …………



СЪВЕТ - Ч Е П Е Л А Р Е: …………..

